පළමු මහ බැංකු බැදුම්කර වංචාවේ පළමු විත්තිකරු වන හිටපු මහ බැංකු අධිපති අර්ජුන මහේන්ද්‍රන් මෙරටට ගෙන්වා ගැනීම සඳහා නීතිපතිවරයා තුන්වන වරටත් යවන ලද ලේඛන සිංගප්පූරුවේ නීතිපතිවරයා සලකා බලමින් සිටින බවට වාර්තා වී ඇතැයි නීතිපති දෙපාර්තමේන්තුව අද අධිකරණයට දැනුම් දුන්නා.ඒ, පළමු ස්ථීර ත්‍රිපුද්ගල විනිසුරු මඩුල්ල හමුවේ මෙම නඩුව කැඳවූ අවස්ථාවේදීයි.චම්පා ජානකී රාජරත්න, දමිත් තොටවත්ත සහ නාමල් බලල්ලේ යන විනිසුරුවරන්ගෙන් සැදුම්ලත් මඩුල්ලට මේ බව දැනුම් දුන්නේ අතිරේක සොලිසිටර් ජෙනරාල් පාලින්ද රණසිංහ විසින්.2015 වසරේ පෙබරවාරි 27 වනදා සිදුකළ භාණ්ඩාගාර බැදුම්කර නිකුතුවේදී රුපියල් මිලියන 600ක මුදලක් වංචා කර ඇති බවට අර්ජුන මහේන්ද්‍රන් ඇතුළු නඩුවේ විත්තිකරුවන් 10 දෙනාට චෝදනා එල්ල වී තිබෙනවා.